Awit saka owah gingsire jaman, jenis tapabrata kang kasebut ing duwur saiki panindake uga wis berubah. Tapabrata kang ditindakake wong Jawa saiki umume awujud pasa. Kayata pasa orang mangan panganan tartamtu, nepi, pati geni, pasa ngrowot yaiku mangan jenis ubi-ubian, pasa mutih, pasa senen-kemis, melek wengi, lan kungkum. Jenis prihatin kaya kang kasebut tundane amung siji kang baku, yaiku ikhtiare manungsa supaya cedhak marang Gusti Kang Murbeng Dumadi. Lire kanthi cedhak marang Gusti kapercaya luwih bisa ngedohi utawa nyingkiri wewaler lan nindakake laku bebener tumrah urip bebrayan, lan mawa tujuan kasembatan apa kang dadi gegayuhaning manungsa kang seneng tapabrata.